சரி.. இதுவரை வெறும் கௌபாய்கள் மட்டும்தானே வந்திருக்கிறார்கள்? படத்தின் டைட்டிலில் இருக்கும் ஏலியன்கள் எங்கே? என்று இதற்குள் கவலைப்பட ஆரம்பித்துவிடும் ரசிகரா நீங்கள்? இல்லை, ஒருவேளை ஏலியன்கள் என்று சொன்னது, தள்ளாத வயதிலும் இண்டியானா ஜோன்ஸைப்போன்ற மேக்கப்போடு குதிரையில் வரும் ஹேரிஸன் ஃபோர்டைக் குறிக்கிறதோ என்று சந்தேகப்படும் சாகஸ ரசிகரா நீங்கள்? இந்த இரண்டு கேள்விகளுக்கும் பதில் தரும்பொருட்டு, டமாலென்று ஒரு குண்டு, இந்தக் கும்பலின் இடையே விழுகிறது. அடிவானத்தின் அடியாழத்தில், பளபளவென்று பல வண்ணங்களில் விளக்குகள் பளிச்சிடுகின்றன. ‘அய் வந்துட்டானுங்கடா ஏலியன் மவராசன்கள்’ என்று குதூகலம் அடையமுடியாதவண்ணம், ஆல்ரெடி ஆயிரம் படங்களில் வந்த அதேபோன்ற ஒரு சண்டைக்காட்சி. இதில், விபரீத உணர்வைக் கூட்டி, திகிலைப் பெருக்கவேண்டும் என்று திரைக்கதையாளர்கள் கண்டபடி ஆசைப்பட்டதன்பொருட்டு, மேலேயிருந்து கொக்கிகளை வீசி, அப்படியப்படியே மனிதர்களையும் இழுத்துக்கொள்கிறார்கள் இந்த புதிய ஏலியன்கள்.